कोहली भारतलाई सम्हाल्दै
भारतीय कप्तान विराट कोहलीको अविजित इनिङ्ससँगै भारतले दक्षिण अफ्रिकाविरुद्ध दोस्रो टेस्टमा फर्कने प्रयास गरेको छ । दोस्रो दिनको खेल सकिँदासम्म पहिलो इनिङ्समा १८३–५ को स्थितिमा रहेको भारत अझै १ सय ५२ रन पछाडि छ । भारतका लागि कोहली ८५ तथा हार्दिक पाण्ड्या ११ रनमा ब्याटिङ गरिरहेका छन् ।
सेन्चुुरियन — भारतीय कप्तान विराट कोहलीको अविजित इनिङ्ससँगै भारतले दक्षिण अफ्रिकाविरुद्ध दोस्रो टेस्टमा फर्कने प्रयास गरेको छ । दोस्रो दिनको खेल सकिँदासम्म पहिलो इनिङ्समा १८३–५ को स्थितिमा रहेको भारत अझै १ सय ५२ रन पछाडि छ । भारतका लागि कोहली ८५ तथा हार्दिक पाण्ड्या ११ रनमा ब्याटिङ गरिरहेका छन् ।टोलीको योगफल २८ रन छँदा ओपनर लोकेश राहुल पहिलो विकेटका रूपमा मोर्ने मोर्केलको बलमा १० रन जोड्दै पेभेलियन फर्किए । लगत्तै अर्को बलमा भरपर्दा ब्याट्सम्यान चेतेश्वर पुजारालाई गुमाएपछि पाहुना टोली समस्यामा परेको थियो । पहिलो बलमै रन लिने क्रममा पुजारा डेब्यु गरिरहेका लुंगी एनगिडीको सीधा थ्रोमा रनआउट भए । त्यसपछि मुरली विजय र विराट कोहलीले तेस्रो विकेटका लागि ७९ रनको साझेदारी गर्दै टोलीलाई सम्हाले । विजय ४६ रन जोडदै केशव महाराजको बलमा कट बिहाइन्ड भएपछि विकेट पतन सुरु भएको थियो ।सीमित ओभरको क्रिकेटमा उत्कृष्ट प्रदर्शन गरिरहेका रोहित शर्माले पहिलो टेस्टझैं निराशाजनक प्रदर्शन गरे । उनी १० रनमा छँदा कागिसो रबाडाको बलमा एलबीडब्लू धरापमा परे । त्यसपछि सिरिजमा पहिलो खेल खेलिरहेका पार्थिव पटेल १९ रन जोड्दै कट बिहाइन्ड भए । टेस्टमा डेब्यु गरिरहेका तीव्र गतिका बलर एनगिडीले पटेललाई आफ्नो टेस्ट करियरको पहिलो सिकार बनाए । पहिलो टेस्टमा ७२ रनको जित हासिल गरेको दक्षिण अफ्रिकाले पहिलो इनिङ्समा ३ सय ३५ रन जोड्यो । अघिल्लो दिन २६९–६ को स्थितिमा रहेको घरेलु टोलीका लागि कप्तान फाफ डु प्लेसिसले ६३ रनको योगदान दिए । इशान्त शर्माको बलिङमा क्याच आउट हुँदै नवौं विकेटका रूपमा पेभेलियन फर्कनुअघि उनले १ सय ४२ बलको सामना गरेका थिए ।सातौं विकेटका लागि कप्तान डु प्लेसिसलाई साथ दिएका महाराजले १८ रन जोडे । उनी मोहम्मद सामीको बलमा कट बिहाइन्ड भएका थिए । त्यसपछि ब्याटिङमा आएका कागिसो रबाडाले दुईपटक जीवनदान पाए पनि ११ रनमात्र जोडे । उनलाई कोहली र हार्दिकले रविचन्द्रन आश्विनको लगातार दुई बलमा ड्रप गरेका थिए । तर इशान्तको बलमा लामो शट खेल्ने प्रयासमा उनलाई हार्दिकले डिप स्क्वायरमा उत्कृष्ट क्याच लिँदै आउट गरे । अन्तिम विकेटका रूपमा ६ रन जोडेका मोर्केल मोहम्मद सामीको बलमा कभर क्षेत्रमा क्याच आउट भए । समग्रमा आश्विनले ४, इशान्तले ३ तथा सामीले १ विकेट लिए ।